DANSK VÆGTLØFTNINGS-FORBUNDS  
REPRÆSENTANTSSKABSMØDE 2021.

Sted: Idrættens Hus, Brøndby Stadion 20, 2605 Brøndby  
lørdag den 22. maj 2021 kl. 10.30

Dansk Vægtløftnings-Forbunds formand **Erling Johansen** bød velkommen til repræsentantskabsmødet 2021. Han startede med at mindes 2 af vore kammerater, der er gået bort i perioden siden sidste Repræsentant-skabsmøde. Poul Meier fra IK.99, der var Danmarksmester flere gange og den mest aktive dommer både nationalt og internationalt og efterfølgende dommer til mange af Mastersmesterskaberne, både i ind- og udlandet. Esbern Hansen fra Bagsværd var også en meget aktiv vægtløfter for år tilbage og som indtil sidste år havde været medlem af Appeludvalget siden 1986, de sidste 24 år som formand.  
Der blev holdt et minuts stilhed til ære for vore 2 afdøde medlemmer.

Erling var glad for at se de fremmødte og håbede på et godt repræsentantskabsmøde.

**1. Valg af dirigent:**

Første punkt på dagsordenen var valg af dirigent. Erling Johansen foreslog John Mørch (AK Jyden) og han blev valgt uden modkandidater. John takkede for valget. Ifølge DVF's vedtægter skal mødet afholdes i april eller maj måned og indkaldes senest 1. januar. Den sidste del var ikke overholdt, da indkaldelsen først kom den 13. januar. Dirigenten konstaterede at der trods dette ikke var nogen indvendinger mod lovligheden af indkaldelsen. Dagsorden skal udsendes senest 4 uger før og da det blev gjort den 23. april, er det dermed i orden.

Dirigenten bad om at hvis en delegeret forlod mødet, huskede at aflevere den uddelte stemmeseddel, så eventuelle afstemninger kunne foregå korrekt.

**2. Kontrol af stemmeberettigede:**

Dirigenten gennemførte herefter navneopråb af stemmeberettigede samt gæster og konstaterede, at der var 18 stemmeberettigede tilstede samt 10 gæster.

**3. Valg af stemmetællere:**

Dirigenten foreslog herefter Tina Beiter (IK.99), Heine Kristensen (Dannebrog Lifters) og Peter Petersen (HGSV) som stemmetællere, hvilket forsamlingen vedtog uden modkandidater. Herefter gav dirigenten ordet til Erling Johansen for næste punkt på dagsordenen.

Dirigenten gjorde opmærksom på at vi først skal behandle Repræsentantskabsmødet 2020, da dette ikke blev afholdt sidste år grundet corona-restriktioner.

**Repræsentantskabsmøde 2020:**

Dagsorden for 2020 blev gennemgået.

**Beretninger:**

Der var vedlagt beretninger fra alle udvalg undtaget PR-udvalget og Appeludvalget, da PR-udvalget er sat i bero og Appeludvalget ikke har haft nogen sager.

**Regnskab 2019:**

Jeppe Nørgaard gennemgik ganske kort regnskabet, som kom ud med et overskud på 232.000 kr. gr. færre aktiviteter, OL-støtte og lønrefusion for sygdom på kontoret. Ingen kommentarer eller spørgsmål til regnskabet.

Ingen bemærkninger fra de eksterne revisorer, men bemærkning fra de interne revisorer om enkelte manglende bilag og at man i højere grad bør benytte Idrættens Rejsebureau for at gøre det lettere for DVFs administration.

Regnskabet enstemmigt godkendt.

**Forslag:**

Ingen indkomne forslag.

**Valg:**

Formand for 2 år. Erling Johansen genvalgt uden modkandidater.

Næstformand for 1 år. Posten fortsat vakant.

Eliteudvalgsformand for 2 år. Anders B. Nielsen genvalgt uden modkandidater.

Aktivitetsudvalgsformand for 2 år. Dorthe Lauridsen genvalgt uden modkandidater.

Crossfitudvalgsformand for 1 år. Posten er fortsat vakant.

Appeludvalgsformand for 3 år. Esbern Hansen ikke villig til genvalg. Posten blev vakant.

Suppleant til Appeludvalget. Posten fortsat vakant.

Intern Revisor for 2 år. Werner Lund genvalgt uden modkandidater.

Intern revisorsuppleant for 2 år. Benny Østerbye genvalgt uden modkandidater.

Ekstern revisor. DVF fortsætter med Ernest & Young, som DIF anbefaler.

Ingen bemærkninger til Repræsentanskabsmødet 2020.

**Repræsentatskabsmøde 2021:**

**4. Bestyrelsens beretning.**

**Erling Johansen** forklarede at det er en kort beretning fordi der ikke er sket meget i corona-tiden. Har mest haft travlt med at videresende mails og restriktioner fra DIF til relevante personer.

DM Senior 2020 blev afholdt da både arrangør, løftere og trænere overholdt alle restriktioner. Stor ros til alle.

Jeg måtte træde tilbage som formand i en periode grundet operation af hjerteklap. Det gik heldigvis godt og som i ser, er jeg tilbage. Anders B. Nielsen overtog posten som formand i den periode.

Kommende periode skal der ske en del forhandlinger omkring de strategiske spor med DIF, som påvirker det økonomiske aspekt.

**5. Beretning fra udvalg.  
5.a) Beretning fra eliteudvalget.**

**Anders B. Nielsen** var meget tilfreds med den udvikling, der rent sportsligt har været trods corona. Bekymringen om folk turde være sammen og stadig kunne huske at løfte efter så lang nedlukning viste sig at være uden grund. De viste de både ved DM sidste år og det nyligt afholdte EM i Moskva. Niveauet er holdt og endda i visse tilfælde med forbedringer. Det har været umuligt at holde landsholdssamlinger. Det skal nu i gang igen.

På det rent organisatoriske plan som forbundet har befundet sig i p.g.a. forskellige omstændigheder, bl.a. sygdom, som har påvirket sammenhængskraften, hvor både intern og ekstern kommunikation har været påvirket, opgaver der falder mellem 2 stole og ikke rigtig bliver løst, hvilket har bevirket at vi er gået ned i tempo. Det er også oplevet ude i klubberne, hvilket formentlig har bevirket at vi nu har fået nye frivillige til de vakante poster i DVFs bestyrelse. Det er virkelig positivt og uden sidestykke. Det giver mulighed for at smide boldene op i luften og finde ud af hvordan vi gør i fremtiden.   
Det klassiske frivillighedsbegreb er forandret i forhold til da jeg startede i vægtløftningen. Frivilligheden er ikke død, men forandret og det er forbundet nødt til at agere i. Tilknytningen til crossfit har været en kolossal saltvandsindsprøjtning gennem de sidste mange år. Det har vi med rimelighed været gode til at udnytte men potentialet er langt større, særligt nu hvor vi får unge kræfter ind i bestyrelsen. Og så er vi også bedre geografisk fordelt.   
Vi kan tage de vedtægter vi har, gennemgå dem og revidere i forhold til de arbejdsgange vi ønsker at arbejde efter. En form for hovedrengøring. Om udvalgene så skal hedde det de gør i dag må vi finde ud af.  
Jeg har været konstitueret formand i en periode under Erlings sygdom og er her blevet mere involveret i strategiarbejdet end tidligere. Jeg har været meget lidt begejstret for de nuværende strategispor og er langt mere begejstret for de spor, der nu er lagt op til og som er til godkendelse i DIFs bestyrelse. Det er Simon Darville, der har været primus motor for de nye spor. Anders gav derefter Simon mulighed for at give repræsentantskabet et indblik i det der skal præge arbejdet de kommende 4 år.

**Simon Darville** fortalte at strategispor for forbundene er den nye måde at fordele tilskud fra DIF. Vi har kørt 4 spor fra 2018 i en 4-årig periode og næste periode starter i 2022. Der har været nogle spor vi ikke helt har kunnet få til at fungere og som måske ikke helt passede til det sted DVF befandt sig på. Vi havde et spor omkring fitness, men vi havde måske mere brug for at arbejde med vores egen organisation. Det skal de nye spor forhåbentlig råde bod på. Det har været meget Frank og jeg der har siddet med de nye spor, som er bundet op på de erfaringer og de ting vi har hørt fra klubberne og udvalgene i DVF. Det er blevet til 3 spor denne gang der har begrundelse i den kerneopgave der skal løses, for at få det til at blive et velfungerende forbund.

Da vi vidste at der var nye frivillige, der gerne ville være med til at løfte opgaven, har vi lavet nogle bokse med forskellige retninger, som man kan arbejde i, men hvor der også er albuerum til at sætte sit eget præg på. De nye spor er mere overordnet og lidt mere en ønskeretning for at få en effekt af det man gør. De 3 spor er organisationsudvikling, klubudvikling og talentudvikling.

Organisationssporet er delt op i struktur, ledelse og kommunikation. Strukturen handler om bestyrelsen og en hovedrengøring af vore vedtægter og regler. Ledelse omkring daglige ledelse af ansatte i forbundet. DIF har et ønske om at vi bliver koblet på Idrættens Kompetence Center (IKC). Her skal vi finde ud af hvilken rolle de skal spille og hvordan kan vi udnytte nogle af de kompetencer de besidder, således at vi kan udvikle forbundet. Kommunikationsdelen handler om vores kommunikationsplatform, altså hjemmesiden. Hvordan ønsker vi at kommunikere i fremtiden og hvordan får vi de rigtige informationer ud til de forskellige mennesker. De timer der bliver lagt i organisationen skal gå til at udvikle forbundet og ikke alt muligt udenom.

Klubudvikling har gået på at Frank skulle skabe nye klubber og det er lykkedes fint. At få flere klubber på landkortet. Næste trin er at bringe disse små nye klubber et niveau op og gøre dem til gode klubber. Vi skal have opstillet parametre for hvad en god klub er og hvordan vi får dem til det. Det kunne være at de begynder at interessere sig politisk og sender repræsentanter til R-mødet, det kunne være at de har både begynderhold og elitehold. Trænerne har tit en nøglerolle og vi har en aftale med Sportshøjskolen i Aalborg om udvikling af en træneruddannelse.

Talentudvikling er delt op på et trænerspor og et atletspor. I trænersporet skal vi sikre os at de kan komme videre i deres uddannelse, således at de ikke som tidligere stopper på et trin 1. Hvordan får vi brugt den viden der er i forbundet og hvordan indhenter vi ny viden. Skal vi invitere højt uddannede trænere fra udlandet og eller benytte os af EWFs uddannelser. Hvordan får vi sparret med de trænere der allerede er, så vi kan få bygget en bredere og bedre trænerstab. Atletsporet lægges der allerede en del arbejde i, men hvordan får vi formalisere og synliggjort det, så en atlet, der måske kommer lidt udefra, ved hvor man starter, hvor kan får sparring og hjælp hentes til at komme op gennem talentarbejdet.

Alt er delt op i procesmål og resultatmål og rammerne skal dannes af den nye bestyrelse.

**5.b) Beretning fra Breddeudvalget.**

**Allan Carlsen** måtte konstatere at ingen af de normale aktiviteter har kunnet gennemføres gr. corona. Dog er det lykkedes Frank at afholde enkelte samlinger under kontrollerede forhold. Og enkelte mesterskaber har også kunne afholdes. Selv om restriktionerne er blevet lempet, så ved vi stadig ikke helt hvad der kan lade sig gøre i fremtiden. Vi må se hvordan tingene udvikler sig.

I forhold til møde med klubberne, så var det mit indtryk at også klubberne var glade for den dialog. Desværre var ikke alle klubber interesseret i at afsætte tid til dette, selv om det er værdifuldt for forholdet mellem DVF s ledelse og klubberne. Jeg håber at den nye bestyrelse i kommunikationsdelen også tager dialogen med klubberne ind i arbejdet.

Bestyrelsen har haft svært ved at tiltrække nye kræfter, men det ser ud til at lykkes nu. Vi har også været for få til at stævnestyre og speake ved vore mesterskaber og for at få nye frivillige ud af busken, vil jeg trække mig tilbage i en periode, indtil vi har få flere til at hjælpe til.

Allan gjorde opmærksom på at også de nye strategiske spor kræver en arbejdsindsats af både bestyrelsen og af klubberne for at det skal lykkes. Vor økonomi er afhængig af resultatet.

Allan sluttede med at takke forsamlingen for et godt samarbejde gennem de mange år. Håber på at vi kan få flere klubber til at møde op på repræsentantskabsmøderne og være med til at præge vægtløftningens fremtid.

**5.c) Beretning fra Aktivitetsudvalg.**

**Dorthe Lauridsen** fortalte at vi har været ramt af corona-restriktioner og har måttet aflyse og flytte mester-skaber. Der blev åbnet op for at eliten kunne træne. Og nu bliver der åbnet yderligere, så vore løftere kan se hvor de ligger rent træningsmæssigt. Så er håbet bare at vi får normaliseret tilstandene som før corona.

Det er glædeligt at nye folk har meldt sig til bestyrelsen og håber på et godt samarbejde. Bestyrelsen og dem, der hjælper til ved vore mesterskaber skal danne rammerne for at løfterne kan opnå gode resultater og udvikle sig.

**5.d) Beretning fra Crossfitudvalg.**

Crossfitudvalg er desværre i tomgang og der er ingen beretning herfra.

**5.e) Beretning fra Uddannelsesudvalg.**

**Allan Carlsen** havde ingen yderligere bemærkninger ud over den skriftlige beretning. **Simon Darville** sagde at der nu er lavet en fast aftale med Sportshøjskolen og så snart de åbner op for eksterne kursister, så vi kan få sat gang i uddannelserne. Vi kommer til at lægge os op af DIFs model med Trin 1-2-3. Vi vil kunne tilknytte os E-learning som DIF allerede har udviklet og så vil Sportshøjskolen tage sig af den vægtløftningsspecifikke del. Når man så er færdig, vil man have et bevis, der er sammenligneligt på tværs af sportsgrenene. Der skal også være tilbud om at folk fra andre sportsgrene kan deltage på vore kurser.

I må meget gerne begynde at tale med nogle ude i jeres klubber, så hvis de kunne være interesseret, om så at melde det ind til DVF.

**Anders B. Nielsen** nævnet at der er en lille ekstra detalje i samarbejdet med Sportshøjskolen, hvor de tilbyder DVF 2 årlige pladser med reduceret betaling på vægtløftningslinjen med et 42 ugers forløb. Vi har pt. 2 atleter på, men det kører hvert år fra august. Primært er det for landsholdsløftere, men hvis ikke de fyldes ud, er der mulighed for andre at deltage.

**5.f) Beretning fra Dommerudvalg.**

Ingen bemærkninger ud over den skriftlige beretning, da dommerudvalgsformanden Pouline Gringer ikke var til stede.

**5.g) Beretning fra PR-udvalg.**

PR-udvalget er desværre i tomgang og der er ingen beretning herfra.

**5.h) Beretning fra Appeludvalg.**

Appeludvalget har ikke haft nogen sager. Derfor ingen beretning.

**Kommentarer og spørgsmål til beretningerne:**

Der var ingen kommentarer eller spørgsmål til beretningerne. Dermed er beretningerne taget til efterretning.

**6. Forelæggelse regnskab for det forløbne år og gennemgang af budget for det kommende år.**

**Jeppe Nørgaard** knyttede følgende kommentarer til regnskabet. Der er ikke indkommet nogen spørgsmål og gr. corona og manglende aktiviteter er overskuddet landet på små 340.000 kr.

I budget 2021 er der udsigt til samme tilskud fra DIF som sidste år på omkring 1,4 mill. kr. og budgettet er mere eller mindre det samme som sidste år. Dette skyldes at vi stadig ikke helt ved hvad der kan gennemføres. Det viser et underskud på 50.000 kr. Glædeligt hvis vi kan gennemføre nogle aktiviteter og stævner.

Ernst & Young har ikke gjort nogen bemærkninger til regnskabet og de interne revisorer har heller ikke haft nogen bemærkninger ved gennemgangen den 6. april 2021.

**Kommentarer:**

**David Havmand** bad bestyrelsen om at kikke på klubkontingent til DVF. Det er for lavt efter hans mening. Ønskede at der var flere penge at arbejde med til seniorerne og det kunne bl.a. komme fra større indtægt ved klubkontingentet.

**Dirigenten** forklarede at vi er afhængige af klubbernes medlemskab af DVF og det er måske derfor at der ikke presses for meget på, så vi risikerer at klubberne melder sig ud.

**David Havmand** foreslog at kontingentet blev differentieret i forhold til aktivitet og størrelse.

**Simon Darville** støttede Davids kommentarer. Foreslog at den nye bestyrelse kikkede på dette. Nogle af pengene kunne evt. gå til arrangører af mesterskaberne for at få flere på banen.

Regnskabet 2020 blev enstemmigt godkendt af repræsentantskabet.

**Budget 2021:**

Budgettet blev taget til efterretning.

**7. Behandling af indkomne forslag.**

Der var ikke indkommet forslag.

**8. Valg**  
**8.a) Næstformand for 2 år (Posten er vakant).**

Tina Facius, VK. Heden foreslået og enstemmigt valgt uden modkandidater.

Tina fortalte lidt om optakten til at stille op til bestyrelsen og om de tanker hun, Rene Schultz og Michael Buth havde gjort sig omkring bestyrelsesarbejdet. Ville gerne være med til at kaste boldene op i luften, kikke på vedtægterne, gøre bestyrelsen mere synlig, både ved stævnerne og i kommunikationen, arbejde med emnet fra bredde til elite samt kommunikationen via hjemmesiden og trænerudvikling. Er indstillet på at kikke på hvad et medlemskab af DVF indebærer – begge veje. Kontingentet er fuldt fradragsberettiget, i hvert fald i Herning. Glæder sig til arbejdet.

**Kasserer for 2 år (Jeppe Nørgaard var villig til genvalg).**

Der var ingen modkandidat og Jeppe Nørgaard blev enstemmigt valgt.

**Breddeudvalgsformand for 2 år (Allan Carlsen var ikke villig til genvalg)**

Rene Schultz Madsen fra VK. Kono blev foreslået og enstemmigt valgt uden modkandidater.

**Formand Crossfitt for 2 år (Vakant)**

Michael Buth Rasmussen fra AK. Atlas blev foreslået og enstemmigt valgt uden modkandidater

**8.b.) Appeludvalgsformand for 2 år (Posten er vakant).**

Da posten har været vakant et år, er valget kun for 2 år. Cecilie de Claville Christiansen var villig til valg og selv om hun ikke var til stede, blev hun enstemmigt valgt uden modkandidater. Hun er uddannet jurist og opfylder dermed DIFs ønske om at det er en jurist, der besidder formandsposten.

**Appeludvalgsmedlem for 3 år (Peter Vintersborg var ikke villig til genvalg).**

Allan Carlsen foreslog Peter Petersen fra HGSV. Peter blev enstemmigt valgt uden modkandidater.

**Suppleant til Appeludvalgsmedlem for 3 år (Posten er vakant).**

Allan Carlsen fra AK. Gotha foreslået og enstemmigt valgt uden modkandidater.

**8.c.) Intern revisor for 2 år (John Mørch var villig til genvalg).**

Der var ingen modkandidat og John Mørch blev enstemmigt valgt.

**Ekstern revisor (Bestyrelsen foreslår DIF´s anbefaling).**

Der var ikke forslag fra repræsentanternes side, hvorfor DIF’s anbefaling; Ernest & Young blev valgt.

**9.) Eventuelt.**

**Erling Johansen** ønskede de 3 nyvalgte bestyrelsesmedlemmer velkommen i bestyrelsen. Derefter hyldede han afgående bestyrelsesmedlem Allan Carlsen for hans indsats gennem mere end 30 år og overrakte ham en stor kurv med gin og tonic.

Allan takkede for den store applaus og for kurven, som faldt i god jord.

**Erling** omtalte det internationale arbejde med at få ændret dopingstrukturen så danske vægtløftere får en rimelig chance for at være med. EWF har desværre for få stemmer til at få indflydelse i IWF. Men Erling vil sammen med EWF arbejde på at få lavet en ordentlig dopingpolitik. Det eneste der virker er at få lavet et uafhængigt organ, der kan rejse rundt og foretage tests, men det forhindres ofte af at det tager tid at få tilladelse til at komme ind i landene og så er de dopede atleter af vejen. Det der foregår i IWF er måske ikke til at stole på, men efter pres fra IOC kan der måske ske noget for at vægtløftningen ikke skal ryge ud af OL-programmet. Erling håber på at Tina Beiter vil kunne arbejde for at få noget igennem i EWF. Han er godt klar over at det bliver en hård kamp. Vi skal støtte Tina i dette arbejde og måske afsætte midler til tabt arbejdsfortjeneste, så hun kan deltage i diverse møder.

**Tina Beiter** var ked af at Erling udtalte sig om noget han havde fået at vide i fortrolighed. Der sker af og til ting, som går imod det er aftalt og det må man bare stiltiende acceptere.

Jeg blev alligevel valgt ind igen i EWFs board som Vicepræsident og chairman for the tecnical committe. Denne gang i konkurrence med mændene, hvor det sidste gang var kvinde mod kvinde.

Vægtløftningen er fortsat med til OL 2024, dog i reduceret form, med mindre end halvdelen af 2021 i Tokyo, så det er i 2028 vi skal kæmpe for at vægtløftningen stadig er at finde på OL-programmet. Der har været et hav af stævner når der ikke har været corona, gold, silver og bronze events, hvor man kunne samle point til OL-kvalifikation og det er med i en dopingstrategi. Så det er umuligt at være dopet uden at blive taget til disse stævner, da de kommer så ofte. Vi har en stærk stemme i Europa og vi skal være den nye stemme i Europa og vise at vi kan arbejde sammen ellers har vi ikke noget. Hvis der er noget I tænker jeg skal tage op i EWF, så kontakt mig. Men vær opmærksom på at tingene kan tage tid at få behandlet.

**Simon Darville** vil gerne være med når vedtægter og stævnebestemmelser skal gennemgås af den nye bestyrelse. Der er flere eksempler på at vi ikke følger bestemmelserne, så enten skal de ændres eller også skal vi følge dem.

Simon ønskede også at strategisporene skal afspejles i budgettet og ikke som nu hvor det er i forhold til udvalgene.

**Dirigenten** var ked af at høre en radioudsendelse hvor Michael Ask, direktør for Anti Doping Danmark, udtalte at vægtløftningen ikke overlever som sport hvis vi ryger ud af det olympiske program. Det er skidt at han forsøger at præge holdningen.

**Anders B. Nielsen** fortalte lidt om Danmarks muligheder for at komme med til OL gennem tiden, men niveauet er trykket lidt grundet de mange dopingdomme og det nye kvalifikationssystem. Lige nu ser det noget sort ud, da man jo har reduceret antal deltagere i 2024 til 5 vægtklasser til både mænd og kvinder og dem der er dopingdømte i øvrigt kommer tilbage. Det ser ud som om Michael Ask har en antidopingdagsorden. Han har også været komitemedlem under IWF, så han ved godt noget om hvad der foregår.

Vægtløftningen har været en sport i flere lande længe inden det kom på det olympiske program, så det er ikke sådan at vor sport er afhængig af det og slet ikke i Danmark. Det er mere samarbejdet med DIF, der kan blive påvirket. Det nytter heller ikke at straffe for fortidens synder. Anders nævnte at cyklingen og atletikken ikke er blevet truet med at blive smidt ud selv om de også har haft mange tilfælde af doping. Dansk vægtløftning kan sagtens overleve uden OL.

**Pia Grosbøll** fra Ålholm VL ønskede de nye bestyrelsesmedlemmer tillykke. Det er glædeligt at se de nye strategispor. Der ser ud til at være stor opbakning fra bestyrelsen, men da også fra repræsentantskabet. For at det kan komme ud og leve og for alvor flytte vore fælles mål om at skabe et bedre struktursammenhæng og sætte en retning, kræver det at der er nogen der hjælper bestyrelsen med at løfte nogle af opgaverne.

Jeg tror ikke på at frivilligheden er udfordret. Det handler om at vi skal blive bedre til at række ud og bedre til at give inddragelse. Der er formentlig ikke mange medlemmer der ved at der er repræsentantskabsmøde i dag. Mange havde måske været interesseret i at deltage hvis det havde været et involverende møde hvor vi i fællesskab kunne sætte retning for og diskuteret strategisporene. Hvad er det for aktiviteter der ligger i dem og hvor kan vi se os selv hjælpe. Opfordrede bestyrelsen til at skabe initiativer og involverende aktiviteter hvor den bredere medlemsskare kan være med. Også en opfordring til jer deltagere i repræsentantskabsmødet til at udbrede kendskabet til hvad der sker, ikke bare i klubben, og få dem engageret i nogle af de gode initiativer der kommer med den nye strategi.

**Hædersbevisninger:**

**Knud Jensens Mindestatuette**

Erling Johansen startede med at tildele afleveringsstatuetten for forrige års tildeling af Knud Jensens Mindestatuette til **Tina Beiter**. Erling roste Tina for hendes engagement og arbejdsindsats for dansk vægtløftning gennem hendes position i EWF. Der er stor respekt omkring Tina, også i IWF.

Herefter tildelte Erling dette års Knud Jensens Mindestatuette til **Erling Langtved fra AK. Viking**. Erling stiller altid op når der er behov, og hjælper meget til i sin klub, så en velfortjent hæder.

**Hans Natorp** fra DIF takkede for at få lov til at være med til dette repræsentantskabsmøde og tillykke til de nye bestyrelsesmedlemmer og tak til Allan, der er indbegrebet af at være frivillig. Håber ikke at frivilligheden er død. Den er stærkt udfordret og Covid er en kæmpe udfordring. Den har vist os hvor vi er stærke og svage, men vi er her stadig og vi skal nok komme igennem. Frivilligheden er jo motoren og vi tager den nok lidt for givet. Vi skal tage den alvorligt. Der er to nøgleord. Det skal være unikt og relevant at være frivillig. Der skal nogle værktøjer ind under. Hvis vi er lige så ambitiøse og mårettet med vores organisatoriske udvikling som vi er med vor sportslige, kan vi få folk til at have det rart i fællesskabet. Organisationen bærer jo fundamentet og det er lige så attraktivt at forfølge sit talent i, så uddannelse og rammer er vigtige.

Hans gav os ret i at andre ikke skal blande sig i om vægtløftning skal eksistere. Det er ikke DIF der er til for specialforbundene, men omvendt. Derfor skal I ikke være bekymret for om det I laver med strategiarbejdet indenfor eller udenfor den olympiske familie har noget at gøre med hvor velansete I er i DIF. I skal selvfølgelig kunne forsvare at de ressourcer I får bliver brugt godt ellers kan de andre specialforbund med rette sige at det er dem der skal have pengene.

Den måde der arbejdes på med de strategiske spor understøtter det politiske program i DIF. Det er noget der er vedtaget i fællesskab mellem de 62 specialforbund og DIFs bestyrelse. Der er tre indsatsområder, Idræt og bevægelse, Fremtidens idræt for børn og unge og Idrætten tager ansvar. Vi vil gerne have at I bruger digital udvikling, samarbejde og kommercielle snitflader og det ser ud til at jeres strategispor rækker ind dette. I arbejder i de nye spor med at blive robuste, så sårbarhed p.g.a. sygdom eller andet, ikke sparker jer til hjørne. Klubudvikling er hele fundamentet. Hvordan bliver man en god klub. I arbejder med talentudvikling, trænere og atleter. Sæt gerne organisationssporet ind i talentsporet. Idrættens legitimitet og den store plads vi har i samfundet, er der fordi vi er så forskellige med over 90 forskellige idrætter gør at vi har ret til at være det vi er i det danske samfund. Så uanset om vægtløftning er olympisk eller ej, har intet at gøre med hvordan positionen er i DIF og DIF vil altid have brug for at der er en sport som vægtløftning.

**Dirigenten** fortalte at vægtløftningen blev truet med at blive smidt ud af DIF ganske kort efter han blev valgt ind som formand for DVF. Heldigvis blev det ikke til noget. Den gang stod vi stærkt fordi DIF slår sig op på at være idræt for alle. De skal repræsentere hele landet, fra arbejdsmand til direktør. DIF skal respektere at vi er forskellige. Viljen til overlevelse er stærk i DVF.

**Erling Johansen** takkede de fremmødte og det er glædeligt at bestyrelsen er blevet forstærket med de nye medlemmer.

Æresmedlem Werner Lund udråbte sammen med repræsentantskabet et trefoldigt leve for DVF.

**Dirigenten** takkede for god ro og orden og ønskede deltagerne en god hjemtur.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Allan Carlsen John Mørch  
referent dirigent